**Пројекат- ПРЕДСТАВА ИЗНЕНАЂЕЊА**

**Савремена верзија бајке „Црвенкапа“**

**Вртић: ПУ „ Магнолија“**

**Датум – месец април 2019.год.**

**Група:** Прва мешовита група и предшколска група.

**Број деце**: 17 плус 3

**Присутни:** Родитељи и деца из прве мешовите и предшколске групе, директор, Урош Величковић и оснивач, Небојша Мирић.

**Васпитач реализатор:** Тања Пејовски

**Област:** Методика развоја говора, методика упознавања околине.

**Тема:** Осавремењивање бајке ***Црвенкапа.***

**Циљ**: Сарадња са породицом.

**Задатак за васпитача**: позивање, мотивација и укључивање родитеља у пројекат, писање сценарија за представу, организација и вођење проба, поучавање родитеља глумаца, припрема сценографије, усмеравање и праћење тока како проба, тако и саме представе.

**Задатак за дете:** да прати позоришну представу и усвоји поруку коју представа носи: *са непознатима не треба разговарати*.

**Средства:** делови намештаја, завесе, потребни реквизити и средства за представу, костими за одређене улоге.

**Методе**: демонстративна и вербална

**Ток активности**: током месеца, једном до два пута недељно родитељи тајно долазе у вртић и заједно са васпитачем припремају представу. Поред родитеља, учесника, остали родитељи такође су замољени да представа буде тајна и позвани су на „премијеру“ 22.04.2019. од пола пет у спортској сали Позоришта ПУЖ. Родитељи, учесници сами припремају своје костиме, као и текст појединих делова представе. Деца се доводе у салу, представа се најављује и кад се завеса отвори појављују се глумци- њихови родитељи. Након представљања, почиње представа.

**ЕВАЛУАЦИЈА:**

Након позива, мотивације и потребних информација, 12 родитеља се пријавило и укључило у пројекат Представа изненађења. Вредно су вежбали, учили текст, кориговали, допуњавали и прихватали сугестије васпитача. Током сваке пробе владала је одлична атмосфера. Поједини су се зближили, спријатељили. Жељени ефекат- изненађење је у потпуности остварен. Активност, представа је укључивала костимирање, драмске активности-глуму, изговарања текста и одговарајући покрет. Родитељи су имала индивидуалне улоге, али су морали и да комуницирају и сарађују. Била је присутна и комуникација између васпитача и деце, као и комуникација родитеља, учесника представе (посебно наратора), и деце.

Деца су изгледала задовољно, што се видело по покретима, осмесима, аплаузу. Поједина деца су се забринула, заплакала (Л. А. што њеном тати Црвенкапа узима сав новац из новчаника и Д. В. што њеној мами полицајка ставља лисице). Наредних неколико дана и родитељи и деца су коментарисали, са видним узбуђењем и задовољством, представу, поједине глумце, њихову реакцију исл.

**Коментар:**

Писмо које је упутио директор васпитачу, Тањи Пејовски и родитељима:

Poštovani roditelji, koleginice Tanja

Koristim priliku da vam se još jednom zahvalim na predivnoj predstavi koju ste nam podarili i ulepšali predpraznično raspoloženje. Utiska sam, bili toga svesni ili ne, da ste svojom voljom, zalaganjem, maštovitošću I kreativnošću, deci, roditeljima, vaspitačima, podarili trenutak za pamćenje. Trenutak u kome svi ujedinjeni, nasmejani I puni optimizma, usađujete u svest naših mališana, veru u jedan pravedniji i sigurniji svet.

Hvala vam još jednom na divnim zajedničkim trenucima.

Директор, Урош Величковић

У прилогу се налази текст представе **Црвенкапа.**

У Београду, 22.04.2019. год. Тања Пејовски, васпитач